**Informatīvais ziņojums „Par papildu valsts budžeta saistību uzņemšanos CITADEL projekta īstenošanai Eiropas Savienības programmas „HORIZON 2020” ietvaros”**

Vides aizsardzības un reģionālās attīstības ministrija (turpmāk – VARAM) ir sagatavojusi informatīvo ziņojumu, lai tiktu pieņemts Ministru kabineta lēmums par iespēju uzņemties papildu valsts budžeta ilgtermiņa saistības Eiropas Savienības (turpmāk – ES) politikas instrumenta - projekta **„CITADEL: Radīt iespējas iedzīvotājiem pārveidot Eiropas publisko pārvaldi „Eiropas Publisko pakalpojumu vides izpēte un pilnveide”** *(CITADEL: Empowering Citizens to Transform European Public Administrations “Understanding and improving the landscape of the European Public Services”)* (turpmāk – Projekts) - īstenošanai ES programmas „HORIZON 2020” ietvaros.

2016.gada 19.maijā Eiropas Komisijā (turpmāk – EK) tika apstiprināts Projekta finansējums 3 551 118, 75 *euro*. Par Projekta īstenošanu ir 2016.gada 24.augustā ir noslēgts granta līgums starp EK un Projekta īstenotājiem *(Grant Agreement number 726755).*

Projektā piedalās 12 partneri no piecām ES dalībvalstīm, tai skaitā VARAM un Latvijas Universitāte. Projekta vadošais partneris ir „Tecnalia Research & Innovation” (Spānija). Vēl piedalās partneri no Itālijas, Beļģijas un Nīderlandes.

VARAM daļa Projektā ir 206 250 *euro*. Projekta īstenošanu (finansējumu) 100% apmērā apmaksās EK, tomēr, lai nodrošinātu Projekta aktivitāšu īstenošanu, VARAM ir jāuzņemas papildus valsts budžeta saistības. Projekta nepārtrauktas finanšu plūsmas nodrošināšanai indikatīvi būs nepieciešams valsts budžeta priekšfinansējums 51 563 *euro* apmērā (41 250 *euro* jeb 20% no VARAM projekta daļas un 10 313 *euro* jeb 5% Garantijas fondā iemaksātā summa),  tai skaitā, 17 188 *euro* 2018.gadā un 34 375 *euro* 2019.gadā.

Kārtību, kādā budžeta iestādes var uzņemties papildu valsts budžeta ilgtermiņa saistības ES politikas instrumentu un pārējās ārvalstu finanšu palīdzības līdzfinansētos projektos un pasākumos, nosaka nacionālais regulējums. Ministru kabineta 2010. gada 18. maija noteikumu Nr. 464[[1]](#footnote-1) 15. punkts nosaka, ka valsts budžeta līdzekļu pieprasījumu citu ES politiku instrumentu un pārējās ārvalstu finanšu palīdzības finansēta projekta īstenošanai ministrija sagatavo un iesniedz Finanšu ministrijā, ievērojot memoranda (līguma) nosacījumus. Saskaņā ar likuma par budžetu un finanšu vadību 24. panta trešo daļu budžeta iestādes var uzņemties papildu valsts budžeta ilgtermiņa saistības vienīgi ES politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums.

1. **Projekta būtība, mērķis un Latvijas dalības tvērums**

**Projekta būtība** ir izveidot labas prakses piemēru, rīku un rekomendāciju kopumu, kas palīdzētu transformēt publiskās pārvaldes iestādes, lai uzlabotu sniegto publisko pakalpojumu efektivitāti, lietojamību un tie būtu iekļaujošāki.

**Projekta mērķis** ir, izmantojot informācijas un komunikācijas tehnoloģijas (turpmāk – IKT) rīkus, radīt instrumentus iestādēm, kas palīdz analizētu iedzīvotāju vajadzības un iespējas un iesaistīt tos pakalpojumu izveides un piegādes pilnveides procesos, kā arī sagatavot rekomendācijas iestādēm to pakalpojumu sniegšanas pilnveidei.

**Latvijas dalības tvērums** Projektā ir pārbaudīt praksē (Projekta rezultāti tiks pilotēti Latvijā, Itālijā, Nīderlandē un Beļģijā) universitāšu un publiskās pārvaldes ekspertu izstrādātās metodikas, vadlīnijas un IKT rīkus publisko pakalpojumu sniegšanas pilnveidei, kā arī testēt vairākas Projekta izstrādātās komponentes un rekomendācijas šādos aspektos:

**(1) Lietošanas un sociālo datu analīzē balstīta dzīves situāciju formulēšana un publisko pakalpojumu grupēšana**

Latvijā tiek sniegti vairāk kā 2000 publiskās pārvaldes (valsts un pašvaldību) pakalpojumi. Lai iedzīvotāji pakalpojumus varētu labāk atrast, tos būtu nepieciešams grupēt atbilstoši konkrētās dzīves situācijai (dzimšana, laulība u.c.) vai biznesa jomām (uzņēmuma nodibināšana, ražošana, eksports u.c.), pēc iespējas, atsakoties no pakalpojumu sniegšanas ģeogrāfiskās piesaistes.

**(2) Datu analītikā un iedzīvotāju vajadzībās balstītas rekomendācijas par papildus nodrošināmajiem pakalpojumiem vienotajos valsts un pašvaldību klientu apkalpošanas centros (turpmāk – VPVKAC)**

Pašlaik VPVKAC, kas veidoti uz pašvaldības bāzes, nodrošina iespēju pieteikties pakalpojumiem, ko sniedz 8 iestādes. Būtu nepieciešams izvērtēt iespējas iedzīvotājiem VPVKAC saņemt arī citu iestāžu pakalpojumus. Projektā tiks pilotēta iespēja paplašināt piedāvāto pakalpojumu grozu un priekšlikumus sagatavot, balstoties uz pakalpojumu un iedzīvotāju datu analīzes pamata.

**(3) Personalizētas pilnveides rekomendācijas iestādēm, balstoties uz Latvijas eIndeksa rezultātu datiem**

Šobrīd Latvijas e-pārvaldes attīstības līmeņa monitoringa (eIndeksa)[[2]](#footnote-2) rezultāti ļauj iegūt kopskatu par situāciju valsts pārvaldē. Izmantojot padziļinātas datu analīzes metodes, projekta ietvaros būtu iespējams radīt padziļinātus secinājumus un iezīmēt kopējas tendences, kā arī izstrādāt specifiskas rekomendācijas katrai iestādei, ko līdz šim resursu trūkuma dēļ nebija iespējams realizēt.

**Projekta mērķa grupas** ir valsts iestādes (~100) un iedzīvotāji, kas izmanto portālu Latvija.lv (~500 000).

1. **Projekta partneri un īstenošanas laiks**

**Projekta partneri:** Vadošais partneris - *Tecnalia Research & Innovation* (Spānija), pārējie 11 partneri - *Universidad de Cantabria* (Spānija), *Katholieke Universiteit Leuven* (Beļģija), *Fincons S.P.A.* (Itālija), *Iminds* (Belģija), *Regione Puglia* (Itālija), *Innova Puglia* SPA (Itālija), *Stad Antwerpen* (Beļģija), *Time.Lex* (Beļģija), VARAM (Latvija), Latvijas Universitāte (Latvija) un *Stichting ICTU* (Nīderlande).

VARAM uzdevums ir sadarbībā ar partneriem piedalīties aktivitāšu īstenošanā un izstrādāto risinājumu pilotēšanā. Latvijas Universitātes galvenā loma ir piedalīties zinātniskā analītikas veidošanā no sociālās un humanitārās zinātņu puses.

**Projekta īstenošanas laiks:** projektu paredzēts īstenot 36 mēnešu laikā no 2016.gada 1.oktobra līdz 2019.gada 30.septembrim.

1. **Projekta plānotie rezultāti un ieguvumi, VARAM aktivitātes**

**3.1.Plānotās aktivitātes:**

1. Informācijas un zināšanu apkopošana, esošo metožu un rīku, tai skaitā, informācijas un komunikācijas tehnoloģijas (turpmāk – IKT) rīku, analīze, jaunu metožu, rīku un vadlīniju izveide publiskās pārvaldes jomā;
2. Publisko pakalpojumu pilnveidošana, padarot tos atbilstošākus iedzīvotāju (pakalpojumu lietotāju) vajadzībām, tai skaitā, izmantojot Valsts publiskās pārvaldes portālu [www.latvija.lv](http://www.latvija.lv) un izveidojot iedzīvotāju digitālos profilus portālā;
3. Projekta rezultātu pārbaude reālā vidē ar publiskās pārvaldes pakalpojumu lietotājiem, tai skaitā, darba metodes izstrāde, tehniskā īstenošana un izvērtējums;
4. Projekta rezultātu un ieguvumu analīze un apkopošana, lai izmantotu ilgtermiņā tālākā VARAM darbā e-pārvaldes un publisko pakalpojumu jomā, tai skaitā, plānojot investīcijas publiskās pārvaldes institūcijās;
5. Projekta ieguvumu izplatīšana, valsts un pašvaldību iestāžu, sociālo partneru un sabiedrības informēšana par rezultātiem, tai skaitā, VARAM tīmekļa vietnē [www.varam.gov.lv](http://www.varam.gov.lv) un vietnē [www.eindekss.lv](http://www.eindekss.lv).

Plānoto aktivitāšu īstenošanu Projekta ietvaros VARAM pusē nodrošinās Projekta vadītājs, kura aprīkojumam (datoram, darbavietas nodrošinājumam) tiek plānots finansējums pamatkapitāla veidošanas izdevumiem 2016.gadā.

**3.2. Projekta rezultāti un ieguvumi:**

1. Izstrādāti pētnieciska rakstura materiāli;
2. Veikta padziļināta analīze par vispārējo raksturojumu un tendencēm e-pārvaldē, kā arī izteikti ieteikumi par katru iesaistīto institūciju;
3. Veikta Latvijas e-pārvaldes attīstības līmeņa monitoringa (eIndeksa) analīze, veikts novērtējums par situāciju saistībā ar e-pārvaldes attīstību, kā arī izstrādātas rekomendācijas eIndeksā iesaistītajām iestādēm pakalpojumu procesu pilnveidei;
4. Izstrādāti dzīves situāciju un to saturu uzlabojumu priekšlikumi portālam Latvija.lv (informācija vērsta uz iedzīvotājiem);
5. Izvērtētas iespējas sagatavot rekomendācijas, lai nodrošinātu mērķtiecīgāku un personalizētu pakalpojumu sniegšanu iedzīvotājiem VPVKAC.
6. Izstrādāti publicitātes materiāli par projektu;
7. Nepieciešamības gadījumā, projekta ietvaros izstrādātā programmatūra tiks pielāgota Latvijas datu analīzei (ierobežotā apjomā);
8. Projekta laikā apzināti ES jaunākie akadēmisko pētījumu rezultāti un rekomendācijas par publisko pakalpojumu sniegšanas pilnveidi, sagatavotas rekomendācijas par to sagatavošanu un izplatīšanu Latvijas publiskajā pārvaldē;
9. VARAM iegūtas starptautiskas zināšanas, kā arī sadarbība par pakalpojumu procesu veidošanu, dizainu un lietojamību;
10. Publisko pakalpojumu sistēmas pilnveides politikas veidošanā pielietotas jaunākās akadēmiskās metodes, kuru izstrādē piedalījušās Latvijas un ārvalstu universitātes.
11. Projekts sniegs mērķtiecīgu un personalizētu publisko pakalpojumu pilnveides pieredzi, radot iedzīvotāju vajadzībām un īpašībām atbilstošu grupēšanu;
12. Apzināta citu valstu pieredze publisko pakalpojumu pilnveidē un to sniegšanā, kā arī apgūta praktiskā un akadēmiskā labā prakse;
13. Sekmēta Valsts reģionālās attīstības aģentūras (turpmāk – VRAA) pārziņā esošās e-pārvaldes koplietošanas infrastruktūras pilnveide.
14. **Projekta finansējums**

**4.1.Finansējuma avots, kopējā summa un VARAM finansējums**

Finansējuma avots ir ES programma „Horizon 2020” *(Call: H2020-SC6-CULT-COOP-2016-2017*). Par Projekta īstenošanu un finansēšanu 2016.gada 24.augustā starp EK un Projekta partneriem ir noslēgts Granta līgums Nr. 726755 (*Grant Agreement 726755 — CITADEL — H2020-SC6-CULT-COOP-2016-2017/H2020-SC6-CULT-COOP-2016,* saistīts ar dokumentu *Ref. Ares(2016)4757504 - 24/08/2016*). Kopējais indikatīvais projekta finansējums ir 3 551 118, 75 *euro*.

VARAM kā Projekta partnera finansējums ir 206 250 *euro*, kas tiek 100% apmērā finansēts no programmas „HORIZON 2020”.

**4.2. Projektam nepieciešamais valsts budžeta priekšfinansējums**

Kaut arī Projekta īstenošanu 100% apmērā apmaksās EK, tomēr, lai uzsāktu un nodrošinātu sekmīgu Projekta aktivitāšu īstenošanu, VARAM ir jāuzņemas papildus valsts budžeta saistības. Valsts budžeta priekšfinansējums projekta nepārtrauktas finanšu plūsmas nodrošināšanai indikatīvi būs nepieciešams 51 563 *euro* apmērā (41 250 *euro* jeb 20% no VARAM Projekta daļas un 10 313 *euro* jeb 5% Garantijas fondā iemaksātā summa),  sākot ar 2018.gada 3.ceturksni līdz projekta īstenošanas pabeigšanai, tai skaitā, indikatīvi 17 188 *euro* 2018.gadā un 34 375 *euro* 2019.gadā.

Atbilstoši Ministru kabineta 2012.gada 31. jūlija noteikumu Nr. 523 „Noteikumi par budžeta pieprasījumu izstrādāšanas un iesniegšanas pamatprincipiem” 34.3.apakšpunktam ministrija var uzņemties jaunas valsts budžeta ilgtermiņa saistības maksājumiem starptautiskajās institūcijās un programmās tikai ar Ministru kabineta lēmumu.

VARAM normatīvajos aktos noteiktajā kārtībā plāno pieprasīt finansējumu no valsts pamatbudžeta programmas 80.00.00 „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”. Finansējums Projekta īstenošanai tiks plānots VARAM budžeta programmā “Citu Eiropas Savienības politiku instrumentu projektu un pasākumu īstenošana” (kods 70.00.00).

Atbilstoši Projekta ieviešanas – pabeigšanas termiņiem 2019.gada beigās vai 2020.gadā no Projekta vadošā partnera tiks ieskaitītas atmaksas par Projekta ietvaros veiktajiem izdevumiem no piešķirtā valsts budžeta priekšfinansējuma, kas tālāk tiks pārskaitītas valsts pamatbudžetā.

**4.3. Projekta finanšu plūsma**

EK vispirms veic priekšfinansējuma maksājumu – 80% no kopējā projekta finansējuma, no šīs summas 5% EK ietur kā iemaksu garantiju fondā. Projekta vadošais partneris Projekta partneriem veiks avansa maksājumus: 85% no projekta priekšfinansējuma summas (no kura atņemts garantijas fonda 5%) un projekta 12. mēnesī atlikušos 15% priekšfinansējuma summas (pēc 1. nodevuma sagatavošanas).

Pēc Projekta pabeigšanas (t.i. pēc pilotēšanas) EK veic noslēguma (gala) maksājumu 20% apmērā no Projekta finansējuma summas un arī atmaksā garantiju fondā iemaksātos 5%. Noslēguma maksājums plānots viena mēneša laikā pēc Projekta noslēguma pārskata (atskaites) akceptēšanas (EK plāno to veikt Projekta 38. mēnesī), t.i. 2019.gada beigās, tomēr, ņemot vērā HORIZON programmas citu projektu īstenošanas pieredzi, prognozētā noslēguma maksājuma veikšana un saņemšana var aizkavēties, tādēļ Projekta noslēguma maksājums, visticamāk, plānojams 2020. gadā. Vadošais partneris, saņemot noslēguma maksājumu no EK, veiks maksājumus Projekta partneriem, atbilstoši izdevumus apliecinošiem dokumentiem.

|  |  |
| --- | --- |
| **VARAM kopējā daļa projektā** | **206 250 €** |
| **PRIEKŠFINANSĒJUMS** |
| Iemaksa Garantijas fondā (5%) | 10 313 € |
| Kopējā priekšapmaksas daļa pie vadošā partnera (80%-5% Garantijas fondā iemaksātā summa), tai skaitā: | 154 688 € |
|  | Vadošais partneris izmaksā uzreiz (85% no priekšapmaksas daļas) | 131 485 €  |
|  | Vadošais partneris izmaksā 12.mēnesī (atlikušie 15%) | 23 203 € |
| **NOSLĒGUMA MAKSĀJUMS** |
| Noslēguma maksājums (20% + 5% Garantijas fonds), t.sk. | 51 563 € |
|  |  Atlikusī daļa (20%) no pamatsummas | 41 250 € |
|  |  Garantijas fondā iemaksātās daļas atmaksa (5%) | 10 313 € |

**4.4. Projekta ilgtspēja**

Šobrīd nav paredzēta nepieciešamība no valsts budžeta pēc projekta pabeigšanas nodrošināt finansējumu uzturēšanai, lai nodrošinātu projekta rezultātu ilgtspēju.

1. **Turpmākā rīcība**

Lai īstenotu Projekta iesniegumā norādītos mērķus un aktivitātes nepieciešams:

1. Atļaut VARAM uzņemties papildu valsts budžeta saistības programmas „HORIZON 2020” ietvaros apstiprinātā Projekta īstenošanas priekšfinansēšanai 51 563 *euro* apmērā, tai skaitā, 17 188 *euro* 2018.gadā un 34 375 *euro* 2019.gadā.
2. Uzdot VARAM normatīvajos aktos noteiktajā kārtībā pieprasīt finansējumu no valsts pamatbudžeta programmas 80.00.00 „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”, lai nodrošinātu Projekta īstenošanu.

VARAM ir jānodrošina, ka līdz 2020.gada beigām valsts pamatbudžetā tiek ieskaitīti no Eiropas Komisijas atmaksātie līdzekļi par Projekta īstenošanu.

Jāpieņem zināšanai, ka papildu finansējums uzturēšanas un citiem ilgtspējas nodrošināšanas izdevumiem no valsts budžeta pamatfunkciju izdevumiem pēc Projekta pabeigšanas nebūs nepieciešams.

Vides aizsardzības un reģionālās attīstības ministrs K. Gerhards

Vīza: valsts sekretārs R. Muciņš

2016.10.20. 18:10

1774

G.Ozols, 66016540

gatis.ozols@varam.gov.lv

A.Stirna, 66016542

aigars.stirna@varam.gov.lv

1. Ministru kabineta 2010. gada 18. maija noteikumi Nr. 464 „Noteikumi par 74.resora „Gadskārtējā valsts budžeta izpildes procesā pārdalāmais finansējums” 80.00.00 programmā plānoto līdzekļu pārdales kārtību ES politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” [↑](#footnote-ref-1)
2. Valsts pārvaldes eindekss (Latvijas eIndekss) ir metodoloģiski vienota un savstarpēji salīdzināmu rādītāju sistēma, kas atspoguļo e-pārvaldes efektivitāti valsts institūcijās. eIndeksa izstrāde balstās uz pētījumu, kuras ietvaros aptaujātas 102 valsts iestādes. Pētījuma izejas dati pieejami [www.eindekss.lv](http://www.eindekss.lv) un VARAM tīmekļa vietnē [www.varam.gov.lv](http://www.varam.gov.lv) sadaļā „E-pārvalde/pētījumi”. [↑](#footnote-ref-2)